
–	având în vedere articolele 4 și 36 din Constituția Republicii Populare Chineze (RPC),
–	având în vedere articolul 150 alineatul (5) și articolul 136 alineatul (4) din Regulamentul său de procedură,
A.	întrucât Ilham Tohti a fost condamnat la închisoare pe viață în 2014 pentru acuzații de „separatism” motivate politic; întrucât el face eforturi pentru a promova dialogul dintre uiguri și chinezii han; întrucât Ilham Tohti a primit Premiul Saharov în 2019;
B.	întrucât Gulshan Abbas execută o sentință de 20 de ani de închisoare pe baza unor acuzații false de terorism legate de activități ale surorii sale, apărătoare a drepturilor omului în favoarea uigurilor persecutați din RPC;
C.	întrucât acest lucru reflectă reprimarea sistemică de către autoritățile din RPC a uigurilor din regiunea autonomă uigură Xinjiang (XUAR); întrucât uigurii sunt deținuți în mod arbitrar în tabere de detenție și sunt forțați să renunțe la identitatea lor etnică și la convingerile lor religioase;
D.	întrucât apărarea drepturilor omului, a democrației și a statului de drept ar trebui să se afle în centrul relațiilor dintre UE și RPC,
1.	condamnă cu fermitate încălcările drepturilor omului comise de RPC în cazul uigurilor și al populațiilor din Tibet, Hong Kong, Macao și China continentală;
2.	îndeamnă RPC să îi elibereze imediat și necondiționat pe Ilham Tohti și pe Gulshan Abbas, precum și persoanele deținute în mod arbitrar în China și cele menționate de UE în cadrul celei de a 57-a sesiuni a Consiliului ONU pentru Drepturile Omului, să le garanteze accesul la asistență medicală și la avocați, să furnizeze informații cu privire la locul în care se află și să asigure drepturi de vizită pentru familii; solicită UE și statelor membre să exercite presiuni în acest sens la fiecare contact de la nivel înalt;
3.	solicită UE și statelor membre să adopte sancțiuni suplimentare împotriva înalților funcționari și a entităților implicate în încălcări ale drepturilor omului în RPC;
4.	solicită autorităților din RPC să oprească represiunea și acțiunile care îi au drept țintă pe uiguri prin politici abuzive, inclusiv supraveghere intensă, muncă forțată, sterilizare, măsuri de prevenire a nașterilor și de distrugere a identității uigure, care constituie crime împotriva umanității și un risc grav de genocid; cere închiderea tuturor taberelor de detenție;
5.	condamnă ferm RPC pentru că nu a pus în aplicare recomandările Oficiului Înaltului Comisar al Națiunilor Unite pentru Drepturile Omului (OHCHR); invită RPC să permită accesul independent al OHCHR în XUAR și invită OHCHR să prezinte o actualizare amplă a situației și un plan de acțiune pentru a trage la răspundere RPC;
6.	regretă lipsa de angajament a RPC față de dialogul privind drepturile omului și lipsa rezultatelor;
7.	invită statele membre și comunitatea internațională să suspende tratatele de extrădare cu RPC și Hong Kong, să respecte principiul nereturnării și să pună în aplicare raportul OHCHR;
8.	îndeamnă statele membre să ia măsuri împotriva actelor de represiune transnațională a disidenților chinezi și uigurilor care sunt comise pe teritoriul lor și să urmărească penal persoanele responsabile;
9.	salută regulamentul UE privind munca forțată și insistă ca acesta să fie pus în aplicare pe deplin; invită întreprinderile care își desfășoară activitatea în RPC, în special în XUAR, să își respecte obligațiile de diligență în materie de drepturi ale omului;
10.	încredințează Președintei sarcina de a transmite prezenta rezoluție autorităților din RPC, VP/ÎR, Comisiei, statelor membre și Organizației Națiunilor Unite.

